Document ID: 32014R0952

REGOLAMENT TA’ IMPLIMENTAZZJONI TAL-KUMMISSJONI (UE) Nru 952/2014
tal-4 ta' Settembru 2014
li jemenda l-Anness I tar-Regolament (KE) Nru 798/2008 rigward l-entrata għall-Malasja fil-lista ta’ pajjiżi terzi, territorji, żoni jew kompartimenti fir-rigward tal-influwenza tat-tjur b’patoġeniċità għolja u rigward il-mudelli taċ-ċertifikati veterinarji għall-importazzjoni ta’ tjur, ta’ flieles ta’ ġurnata, ta’ bajd għat-tifqis, ta’ laħam tat-tjur, ta’ laħam ta’ għasafar li ma jtirux imrobbija fl-irziezet u ta’ bajd tat-tiġieġ imrobbija fil-ġaġeġ
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 2002/99/KE tas-16 ta’ Diċembru 2002 li tistabbilixxi r-regoli sanitarji għall-annimali li jiddeterminaw il-produzzjoni, l-ipproċessar, id-distribuzzjoni u l-introduzzjoni ta’ prodotti li joriġinaw mill-annimali u li huma għall-konsum uman (1), u b’mod partikolari l-frażi ta’ introduzzjoni tal-Artikolu 8, l-ewwel paragrafu tal-punt 1 tal-Artikolu 8, il-punti 3 u 4 tal-Artikolu 8, u l-Artikolu 9(2)(b) u l-Artikolu 9(4) tagħha,
Wara li kkunsidrat ir-Regolament (KE) Nru 2160/2003 tal-Parlament Ewropew u tal-Kunsill tas-17 ta’ Novembru 2003 dwar il-kontroll tas-salmonella u aġenti żoonotiċi oħra speċifiċi li jkun hemm fl-ikel (2), u b’mod partikolari l-Artikolu 10(2) tiegħu,
Wara li kkunsidrat id-Direttiva tal-Kunsill 2009/158/KE tat-30 ta’ Novembru 2009 dwar il-kondizzjonijiet tas-saħħa ta’ bhejjem li jirregolaw il-kummerċ intra-Komunitarju, u l-importazzjoni ta’ tajr u bajd għat-tfaqqis minn pajjiżi terzi (3), u b’mod partikolari l-Artikolu 23(1), l-Artikolu 24(2), l-Artikolu 25, l-Artikolu 26(2) u l-Artikolu 28(1) tagħha,
Billi:
(1)
Ir-Regolament tal-Kummissjoni (KE) Nru 798/2008 (4) jistipula li l-prodotti li jaqgħu fil-kamp ta’ applikazzjoni tiegħu għandhom biss ikunu importati fl-Unjoni, u jgħaddu mill-Unjoni, bi tranżitu mill-pajjiżi terzi, mit-territorji, miż-żoni jew mill-kompartimenti elenkati fil-kolonni 1 u 3 tat-tabella li tinsab fil-Parti 1 tal-Anness I tiegħu.
(2)
Ir-Regolament (KE) Nru 798/2008 jistipula wkoll ir-rekwiżiti ta’ ċertifikazzjoni veterinarja għall-prodotti kkonċernati. Dawk ir-rekwiżiti jqisu jekk humiex meħtieġa kundizzjonijiet speċifiċi minħabba l-istat tal-mard f’dawk il-pajjiżi terzi, territorji, żoni jew kompartimenti. Dawk il-kundizzjonijiet speċifiċi, kif ukoll il-mudelli taċ-ċertifikati veterinarji li għandhom jakkumpanjaw l-importazzjonijiet ta’ dawk il-prodotti, huma stabbiliti fil-Parti 2 tal-Anness I ta’ dak ir-Regolament.
(3)
Il-Malasja hija elenkata fil-Parti 1 tal-Anness I tar-Regolament (KE) Nru 798/2008 bħala pajjiż terz li minnu l-importazzjonijiet ta’ prodotti tal-bajd u ta’ bajd għall-konsum mill-bniedem huma awtorizzati, iżda biss mir-reġjun Peniżolari tal-Punent (MY-1). Madankollu, l-entrata għal dak il-pajjiż terz f’dak l-Anness tindika li l-importazzjonijiet ta’ bajd għall-konsum mill-bniedem minn dak ir-reġjun bħalissa huma ristretti għal raġunijiet ta’ saħħa pubblika, minħabba l-fatt li programm rilevanti ta’ kontroll tas-Salmonella għadu ma kisibx l-approvazzjoni tal-UE skont ir-Regolament (KE) Nru 2160/2003, u minħabba li hemm kondizzjoni speċifika dwar restrizzjonijiet li hija marbuta ma’ tifqigħat ta’ influwenza tat-tjur b’patoġeniċità għolja (HPAI).
(4)
Skont l-aħħar aġġornament tal-Organizzazzjoni Dinjija għas-Saħħa tal-Annimali (OIE) dwar l-HPAI fl-annimali, il-Malasja ilha ħielsa mill-HPAI għal aktar minn sentejn. Għalhekk, huwa xieraq li jitneħħew ir-restrizzjonijiet dwar is-saħħa tal-annimali f’dak li għandu x’jaqsam mal-importazzjonijiet ta’ bajd għall-konsum mill-bniedem fir-rigward tal-HPAI, u li l-entrata għall-Malasja fil-Parti 1 tal-Anness I tar-Regolament (KE) Nru 798/2008 tiġi aġġornata kif xieraq. Madankollu, l-importazzjoni ta’ bajd għall-konsum mill-bniedem għandha tkompli tiġi pprojbita minħabba r-restrizzjonijiet l-oħra, bħala riżultat tan-nuqqas ta’ programm ta’ kontroll tas-Salmonella approvat mill-Unjoni.
(5)
Ir-Regolament (KE) Nru 798/2008 jistipula wkoll il-kundizzjonijiet skont liema jiġi ddeterminat jekk kompartiment, żona, territorju jew pajjiż terz għandhomx jitqiesu ħielsa mill-marda ta’ Newcastle. Waħda mill-kundizzjonijiet hi li ma jkun sar ebda tilqim kontra l-marda bl-użu ta’ tilqimiet li mhumiex konformi mal-kriterji għal tilqimiet rikonoxxuti kontra l-marda ta’ Newcastle stabbiliti fl-Anness VI ta’ dak ir-Regolament għal perjodu ta’ mill-inqas 12-il xahar qabel iċ-ċertifikazzjoni mill-veterinarju uffiċjali, sakemm ma jkunux ġew issodisfati r-rekwiżiti sanitarji addizzjonali stabbiliti fl-Anness VII tar-Regolament. Il-mudelli taċ-ċertifikati veterinarji BPP, BPR, DOC, DOR, HEP, HER, SRP u SRA stabbiliti fil-Parti 2 tal-Anness I tar-Regolament (KE) Nru 798/2008 jeħtieġu ċ-ċertifikazzjoni tal-konformità kif ukoll informazzjoni dwar l-użu ta’ tilqimiet kontra l-marda ta’ Newcastle, inkluż l-isem, it-tip, u d-data tat-tilqim. Il-format attwali ta’ dawk il-mudelli għandu jiġi aġġornat sabiex dik l-informazzjoni tkun tista’ tiġi rreġistrata b’mod aktar konvenjenti f’tabelli.
(6)
Ir-Regolament (KE) Nru 798/2008 jippermetti d-dħul fl-Unjoni ta’ importazzjonijiet ta’ laħam ta’ għasafar li ma jtirux imrobbija fl-irziezet għall-konsum mill-bniedem minn “stabbilimenti rreġistrati magħluqa ta’ għasafar li ma jtirux” fl-Afrika t’Isfel sakemm jiġu ssodisfati l-kundizzjonijiet speċifiċi stabbiliti fl-Anness I tiegħu. Madankollu, l-esperjenza wriet li jeħtieġ li r-rekwiżiti ta’ ċertifikazzjoni veterinarja għal dak il-prodott jiġu ċċarati, b’mod partikolari fir-rigward tal-okkorrenza ta’ vajrusis tal-influwenza tat-tjur b’patoġeniċità baxxa (LPAI) fl-istabbilimenti għat-trobbija tal-għasafar li ma jtirux u fl-istabbilimenti għat-trobbija tat-tjur. Għalhekk, il-kundizzjoni speċifika “H” u l-mudell taċ-ċertifikat veterinarju għal-laħam ta’ għasafar li ma jtirux imrobbija fl-irziezet għall-konsum mill-bniedem (RAT), stipulata fil-Parti 2 tal-Anness I tar-Regolament (KE) Nru 798/2008, għandha tiġi emendata kif xieraq.
(7)
Ir-Regolament (KE) Nru 798/2008 jistipula kundizzjonijiet alternattivi ta’ ċertifikazzjoni għall-importazzjonijiet ta’ flieles ta’ ġurnata u ta’ bajd għat-tifqis mill-Kanada li joriġinaw minn stabbilimenti li jinsabu f’żoni barra dawk li tqiegħdu taħt restrizzjonijiet uffiċjali għal-LPAI minħabba l-garanziji mogħtija minn dak il-pajjiż terz u minħabba l-ftehim veterinarju (5) li sar ma’ dak il-pajjiż. Madankollu, huwa xieraq li jiġu stabbiliti r-rekwiżiti għaċ-ċertifikazzjoni veterinarja għall-importazzjonijiet ta’ flieles ta’ ġurnata u ta’ bajd għat-tifqis mill-pajjiżi terzi kollha awtorizzati għal importazzjonijiet simili sabiex dawk ir-rekwiżiti jiġu allinjati ma’ dawk li jkunu qed jiġu applikati fl-Unjoni f’każ ta’ tifqigħa ta’ LPAI, inkluż it-tqegħid taħt restrizzjonijiet veterinarji uffiċjali ta’ żona ta’ raġġ ta’ distanza ta’ mill-inqas 1 km madwar tifqigħa ta’ LPAI. Huwa xieraq ukoll li dawk ir-rekwiżiti emendati tal-LPAI jiġu applikati għall-importazzjonijiet tal-prodotti kollha ta’ tjur ħajjin u ta’ għasafar li ma jtirux ħajjin li huma koperti mir-Regolament (KE) Nru 798/2008 mill-pajjiżi terzi kollha awtorizzati għal dawn l-importazzjonijiet. Għalhekk, fil-Partijiet 1 u 2 tal-Anness I tar-Regolament (KE) Nru 798/2008, il-kundizzjoni speċifika indikata bħala “L” għandha tiġi mħassra, filwaqt li l-mudelli ta’ ċertifikati veterinarji BPP, BPR, DOC, DOR, HEP, HER, SRP u SRA għandhom jiġu emendati kif xieraq.
(8)
Ir-Regolament (KE) Nru 2160/2003 jistipula regoli għall-kontroll tas-Salmonella f’popolazzjonijiet ta’ tjur differenti fl-Unjoni. Dan jistipula li l-ammissjoni jew iż-żamma fil-listi ta’ pajjiżi terzi stipulati fil-leġiżlazzjoni tal-Unjoni, għall-ispeċijiet jew il-kategoriji relevanti, li minnhom l-Istati Membri huma awtorizzati li jimportaw dawk it-tjur jew il-bajd għat-tifqis koperti minn dak ir-Regolament hija suġġetta għall-preżentazzjoni lill-Kummissjoni mill-pajjiż terz ikkonċernat ta’ programm ta’ kontroll kontra s-Salmonella b’garanziji ekwivalenti għal dawk li jinsabu fil-programmi ta’ kontroll nazzjonali għas-Salmonella fl-Istati Membri. F’dan ir-rigward huma inklużi wkoll fil-mudelli taċ-ċertifikati veterinarji rilevanti għal dawk il-prodotti stipulati fil-Parti 2 tal-Anness I tar-Regolament (KE) Nru 798/2008, il-garanziji u l-informazzjoni rilevanti. Għal finijiet ta’ konvenjenza, l-indikazzjoni u l-attestazzjoni ta’ dawk il-garanziji fil-mudelli taċ-ċertifikati veterinarji: BPP, DOC, HEP u SRP, stipulati fil-Parti 2 tal-Anness I tar-Regolament (KE) Nru 798/2008, għandhom jiġu emendati sabiex jiġi permess l-użu ta’ format tabulari.
(9)
Ir-Regolament tal-Kummissjoni (KE) Nru 517/2011 (6) irrevoka r-Regolament tal-Kummissjoni (KE) Nru 1168/2006 (7). Għalhekk, ir-referenzi għar-Regolament (KE) Nru 1168/2006 fir-Regolament (KE) Nru 798/2008 għandhom jiġu emendati biex minflok jirreferu għar-Regolament (UE) Nru 517/2011.
(10)
Ir-Regolament (KE) Nru 853/2004 (8) jistipula regoli speċifiċi dwar l-iġjene tal-ikel li joriġina mill-annimali għall-operaturi tan-negozji tal-ikel, u d-definizzjonijiet li japplikaw għalihom. Il-punt 1.12 tal-Anness I ta’ dak ir-Regolament jistabbilixxi d-definizzjoni ta’ “vixxri”, li tinkludi wkoll il-qnieżaħ tat-tjur.
(11)
Barra minn hekk, id-Deċiżjoni tal-Kummissjoni 2007/240/KE (9) tistabbilixxi mudelli standard għaċ-ċertifikati veterinarji meħtieġa għall-importazzjoni fl-Unjoni ta’ annimali ħajjin, semen, embrijuni, ova u prodotti li joriġinaw mill-annimali, kif ukoll iċ-ċertifikati għat-tranżitu mill-Unjoni ta’ prodotti li joriġinaw mill-annimali. In-noti ta’ spjega stabbiliti fl-Anness I ta’ dik id-Deċiżjoni jistipulaw li biex timtela l-kaxxa I.19 tal-mudell taċ-ċertifikati veterinarji għandhom jintużaw il-kodiċijiet tas-Sistema Armonizzata (HS), hekk kif jidhru fis-Sistema Armonizzata tal-Organizzazzjoni Dinjija Doganali. F’dik is-Sistema, il-qnieżaħ tat-tjur huma stonki ta’ annimali, li jibqgħu klassifikati taħt il-kodiċi HS 05.04 anke meta jkunu ta’ tip tajjeb għall-ikel.
(12)
Fil-punt I.19 tal-Parti I tan-Noti, il-mudell taċ-ċertifikat veterinarju għal-laħam tat-tjur (POU) stabbilit fil-Parti 2 tal-Anness I tar-Regolament (KE) Nru 798/2008 jirreferi għat-titli HS 02.07 u 02.08. Sabiex jinkludi ċ-ċertifikazzjoni għall-qnieżaħ tat-tjur, il-kodiċi HS 05.04 għandu jiġi miżjud ma’ dawk in-Noti.
(13)
Ir-Regolament ta’ Implimentazzjoni tal-Kummissjoni (UE) Nru 427/2012 (10) jawtorizza lid-Danimarka biex tapplika l-garanziji speċjali dwar is-salmonella stabbiliti fir-Regolament (KE) Nru 853/2004 għal bajd maħsub biex jintbagħat lil dak l-Istat Membru. B’hekk, dan il-mudell ta’ ċertifikat veterinarju għall-bajd (E) stipulat fil-Parti 2 tal-Anness I tar-Regolament (KE) Nru 798/2008 għandu jiġi emendat sabiex iqis ir-Regolament ta’ Implimentazzjoni (UE) Nru 427/2012. Barra minn hekk, ir-referenza għar-Regolament tal-Kunsill (KE) Nru 1028/2006 (11) f’dak il-mudell ta’ ċertifikat veterinarju għandha tiġi sostitwita b’referenza għall-Parti VI tal-Anness VII tar-Regolament (UE) Nru 1308/2013 (12) tal-Parlament Ewropew u tal-Kunsill, minħabba li dak ir-Regolament issa ġie rrevokat.
(14)
Għalhekk, l-Anness I tar-Regolament (KE) Nru 798/2008 għandu jiġi emendat skont dan.
(15)
Qabel ma l-mudelli ta’ ċertifikati veterinarji emendati jsiru obbligatorji għandu jitħalla jgħaddi perjodu ta’ żmien raġonevoli, u dan sabiex l-Istati Membri u l-industrija jkunu jistgħu jitħallew jadattaw għar-rekwiżiti l-ġodda stabbiliti fil-mudelli ta’ ċertifikati veterinarji emendati.
(16)
Il-miżuri stipulati f’dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
ADOTTAT DAN IR-REGOLAMENT:
Artikolu 1
Emenda għar-Regolament (KE) Nru 798/2008
L-Anness I tar-Regolament (KE) Nru 798/2008 huwa emendat skont l-Anness ta’ dan ir-Regolament.
Artikolu 2
Miżuri ta’ tranżizzjoni
Għal perjodu ta’ tranżizzjoni sal-14 ta' Marzu 2015, l-introduzzjoni fl-Unjoni ta’ konsenji ta’ prodotti koperti mir-Regolament (KE) Nru 798/2008, akkumpanjati b’ċertifikat veterinarju li jkun imtela skont il-mudelli ta’ ċertifikati veterinarji BPP, BPR, DOC, DOR, HEP, HER, SRP, SRA, POU, RAT u E xierqa stabbiliti fil-Parti 2 tal-Anness I tar- Regolament (KE) Nru 798/2008, fil-verżjonijiet tagħhom ta’ qabel l-emendi introdotti bl-Artikolu 1 ta’ dan ir-Regolament, għandha tibqa tiġi awtorizzata, dment li ċ-ċertifikat veterinarju tas-saħħa jkun ġie ffirmat qabel l-14 ta' Jannar 2015.
Artikolu 3
Dħul fis-seħħ
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-4 ta’ Settembru 2014.

Labels: 3
17
18
6